**ПРАВИЛА**

**ЗА ТЕХНИЧЕСКИ И ОРГАНИЗАЦИОННИ МЕРКИ ЗА ЗАЩИТА НА ЛИЧНИТЕ ДАННИ В ОБЩИНСКА ИЗБИРАТЕЛНА КОМИСИЯ В ОБЩИНА ДРЯНОВО**

**Глава първа**

**ОБЩИ ПОЛОЖЕНИЯ**

**Чл.1.** Настоящите правила за технически и организационни мерки за защита на личните данни, уреждат организацията на обработване и защита на личните данни в Общинска избирателна комисия в община Дряново (ОИК - Дряново).

**Чл. 2. (1)** Обработването на лични данни е всяко действие или съвкупност от действия, които могат да се извършват по отношение на личните данни с автоматични или други средства, като събиране, записване, организиране, съхраняване, адаптиране или изменение, възстановяване, консултиране, употреба, разкриване чрез предаване, разпространяване, предоставяне, актуализиране или комбиниране, блокиране, заличаване или унищожаване на данните.

**(2)** Обработването на лични данни се състои и в осигуряване на достъп до определена информация само за лица, чиито служебни задължения или конкретно възложени задачи налагат такъв достъп.

**Чл. 3.** ОИК - Дряново е администратор на лични данни по смисъла на чл. 4, т. 7 от Общия регламент относно защитата на данните (ЕС) 2016/679.

**Чл. 4.** Лични данни са всяка информация, отнасяща се до физическо лице, което е идентифицирано или може да бъде идентифицирано пряко или непряко чрез идентификационен номер или чрез един или повече специфични признаци.

**Глава втора**

**ПОЛИТИКА ЗА ЗАЩИТА НА ЛИЧНИТЕ ДАННИ В ОИК - ДРЯНОВО**

**Чл. 5.** Членовете на ОИК Дряново обработват личните данни по реда и условията, определени в Изборния кодекс (ИК). Закона за защита на личните данни (ЗЗЛД) и Общият регламент за защита на данните (ОРЗД) на ЕС се прилагат доколкото няма изрична уредба в ИК или когато ИК препраща към тях.

**Чл. 6.** ОИК - Дряново предприема технически и организационни мерки, за да защити личните данни от случайно или незаконно унищожаване, или от случайна загуба, от неправомерен достъп, изменение или разпространение, както и от други незаконни форми на обработване, като **основна цел** е да осигури адекватно ниво на защита на личните данни в поддържаните регистри с лични данни чрез **осигуряване на минимално необходимите технически и организационни средства и мерки**.

**Чл. 7.** ОИК Дряново обработва следните видове лични данни: имена, ЕГН/ЛНЧ, адрес, данни по документ за самоличност, разрешение за пребиваване на чужденец, подпис и други, ако същите са предвидени в ИК.

**Чл. 8.** Субекти на лични данни са**:** избирателите , кандидатите за съответния вид избор, членовете на СИК, застъпниците и представителите на партиите, коалициите, местните коалиции и инициативните комитети.

**Чл. 9.** Принципите за защита на личните данни в ОИК - Дряново са:

**-принцип на ограничено събиране** - събирането на лични данни трябва да бъде в рамките на необходимото. Информацията се събира по законен и обективен начин;

-**принцип на ограниченото използване, разкриване и съхраняване** - личните данни не трябва да се използват за цели, различни от тези, за които са били събирани, освен със съгласието на лицето или в случаите, изрично предвидени в закона; личните данни трябва да се съхраняват само толкова време, колкото е необходимо за изпълнението на тези цели;

-**принцип на прецизност** - личните данни трябва да са прецизни, точни, пълни и актуални, доколкото това е необходимо за целите, за които се използват;

**принцип на сигурността и опазването** - личните данни трябва да са защитени с мерки за сигурност, съответстващи на чувствителността на информацията.

**Чл. 10. (1)** Личните данни се събират и обработват за следните цели на изборния процес:

* регистрация на партии, коалиции, местни коалиции и инициативни комитети;
* приемане на списъци на избирателите, подкрепящи регистрацията на независимите кандидати за общински съветници, за кмет на община и кмет на кметство;
* регистрация кандидатските листи на партии, коалиции, местни коалиции и инициативни комитети;
* назначаване членовете на секционните избирателни комисии;
* издаване на удостоверения на застъпниците на кандидатските листи на партиите, коалициите, местните коалиции и инициативните комитети;
* приемане и работа с избирателни списъци;
* приемане и обработване на жалби и сигнали;
* вписване на имената и ЕГН на лицата, получили копие от протокола на ОИК;
* вписване на имената на застъпниците на кандидатските листи на партиите, коалициите, местните коалиции и инициативните комитети в регистъра на застъпниците и публикуването на имената на застъпниците в публичния регистър на ОИК.
* други цели, изрично предвидени в ИК.

**(2)** Личните данни се събират за горепосочените конкретни, точно определени от закона цели, обработват се законосъобразно и добросъвестно и не могат да се обработват допълнително по начин, несъвместим с тези цели.

**Чл. 11**. (1) Всички данни, обработвани с цел произвеждане на изборите за общински съветници и за кметове на 27 октомври 2019 г. се обработват от ОИК Дряново без да се иска и без да е необходимо съгласието на субектите на лични данни.

**(2)** Когато не са налице хипотезите на чл. 4, ал. 1 от ЗЗЛД, физическите лица, чиито лични данни се обработват в ОИК - Дряново, подписват декларация за съгласие.

**Чл. 12. (1)** Право на достъп до регистрите с лични данни имат само оторизираните длъжностни лица.

**(2)** Служителите в ОИК - Дряново носят отговорност за осигуряване и гарантиране на регламентиран достъп до служебните помещения и опазване на регистрите, съдържащи лични данни.

**(3)** Длъжностните лица нямат право да разпространяват информация за личните данни, станали им известни при изпълнение на служебните им задължения.

**Чл. 13.** Когато компютърът е свързан в локална мрежа, достъпът през мрежата към файлове, съдържащи лични данни, се осъществява само от длъжностни лица с регламентирани права.

 **Чл. 14.** На служебните компютри се използват само програми, които са инсталирани от специалист – експерт към ОИК - Дряново.

**Чл. 15.** При необходимост от ремонт на компютърната техника, предоставянето и на сервизната организация да се извършва без устройствата, на които се съхраняват лични данни.

**Чл. 16.** Документите и преписките на хартиен носител, по които работата е приключила се предават на Общинска администрация съгласно изискванията на Изборния кодекс.

**Чл. 17.** С оглед защита на хартиените, техническите и информационните ресурси, всички служители са длъжни да спазват правилата за противопожарна безопасност и изискванията в плановете за защита при бедствия и аварии в администрацията.

**Чл. 18.** В ОИК Дряново се поддържат следните регистри, съдържащи лични данни:

1. Регистър на партиите и коалициите за участие в изборите за общински съветници и за кметове на 27 октомври 2019 г.;
2. Регистър на местните коалиции за участие в изборите за общински съветници и за кметове на 27 октомври 2019 г.;
3. Регистър на инициативните комитети за издигане кандидатурата на независим кандидат в изборите за общински съветници и за кметове на 27 октомври 2019 г.;
4. Регистър на кандидатските листи за общински съветници;
5. Регистър на кандидатските листи на кандидатите за кмет на община Дряново,
6. Регистър на кандидатите за кметове на кметства в община Дряново;
7. Регистър членове на секционни избирателни комисии;
8. Регистър застъпници на кандидатите в кандидатските листи на партии, коалиции и инициативни комитети;
9. Регистър представители на партии, коалиции и инициативни комитети;
10. Регистър на жалбите, сигналите и решенията по тях, подавани до ОИК – Дряново;
11. Регистър на лицата, подпомагащи дейността на ОИК – Дряново.

**Чл. 19.** Нарушение на сигурността на лични данни е всяко действие на обработване на лични данни, извън целите, реда, условията и начините на обработване, посочени в ИК.

**Чл. 20.** При установяване нанарушение на сигурността на личните данни, установилият нарушението незабавно уведомява председателя на ОИК - Дряново, който от своя страна информира без ненужно забавяне служителя по защита на личните данни на ЦИК на електронна поща cik@cik.bg.

**Чл. 21.** Процедура за докладване, управляване и реагиране при инциденти:

Служителят установил инцидента докладва на Председателя на ОИК - Дряново, като първоначално докладът е устен, а в последствие представя писмен доклад, който съдържа:

* Описание на инцидента
* Времето на установяването му
* Лицето което го докладва
* Лицето на което е бил докладван
* Последствията от инцидента
* Мерките за отстраняване на инцидента

С инцидента се запознават членовете на ОИК - Дряново на следващото заседание на комисията, но не по-късно от три дни от постъпване на писмения доклад.

Прилагат се мерки за отстраняване на инцидента и премахване на причините, които биха довели до последващо възникване на аналогичен инцидент.

**Глава четвърта**

**ПРЕДОСТАВЯНЕ НА ЛИЧНИТЕ ДАННИ**

**Чл. 22. (1)** Администраторът предоставя лични данни в изпълнение на нормативно установено задължение, при спазване на изискванията на Закона за защита на личните данни, Закона за достъп до обществена информация, Закона за защита на класифицираната информация.

**(2)** Лични данни се предоставят служебно след подаване в ОИК - Дряново на обосновано искане и разрешение на ОИК - Дряново.

**Чл. 23.** Лицата имат право на достъп до личните си данни, за което подават писмено заявление, в това число и по електронен път, лично или чрез упълномощено лице.

**Чл. 24.** Заявлението съдържа име на лицето и други данни, които го идентифицират – ЕГН, длъжност, месторабота, описание на искането, предпочитана форма за предоставяне достъпа до личните данни, подпис, дата и адрес за кореспонденция; пълномощно, когато заявлението се подава от пълномощник. Заявлението се завежда в деловодната система на администратора.

**Чл. 25. (1)** Никое длъжностно или трето лице няма право на достъп до образуваните преписки в ОИК - Дряново, освен ако същите са изискани по служебен път, както и в посочените в настоящите правила случаи. Достъпът на тези органи/лица до личните данни на лицата е правомерен.

 **(2)** Надлежен е начинът, при който органите, изискващи по служебен път лични данни, съдържащи се в регистрите, са подали писмено изрично искане, отправено до ОИК - Дряново. В подобни случаи се предоставя копие от съдържащите се в регистрите лични данни, заверени с подписа на регистратора на лични данни и печат ОИК - Дряново.

**Чл. 26. (1)** Не се изисква съгласие на лицето, ако обработването на неговите лични данни се извършва само или под контрола на компетентен държавен орган за лични данни, свързани с извършване на престъпления, на административни нарушения и на непозволени увреждания.

 **(2)** Правомерен е и достъпът на ревизиращите държавни органи, надлежно легитимирали се със съответни документи - писмени разпореждания на съответния орган, в които се посочва основанието, имената на лицата, като за целите на дейността им е необходимо да им се осигури достъп до информацията, представляваща лични данни.

**Чл. 27.** Членовете на ОИК – Дряново, извън случаите, определени в ИК, не могат да предават или разпространяват по какъвто и да било начин лични данни, до които са имали достъп във връзка с изборния процес.

**Глава пета**

**ЗАКЛЮЧИТЕЛНИ РАЗПОРЕДБИ**

За целите на настоящите правила:

**§ 1.** "Администратор на лични данни" е ОИК - Дряново.

**§ 2.** "Обработващите лични данни" са длъжностни лица от ОИК - Дряново, назначени от ЦИК или сключили граждански договор с Кмета на Община Дряново за подпомагане дейността на ОИК - Дряново.

Настоящите правила се приемат на основание чл. 25д от Закона за защита на личните данни, във връзка с писмо изх. № МИ – 15-326/18.09.2019 г. на ЦИК и са приети с Решение № 37-МИ от 19.09.2019 г. на ОИК - Дряново.

 **ПРЕДСЕДАТЕЛ ОИК - Дряново:**

 **СЕКРЕТАР ОИК - Дряново:**

 Запознах се с Правила за технически и организационни мерки за защита на личните данни в ОИК - Дряново на основание чл. 25д от Закона за защита на личните данни, във връзка с писмо изх. № МИ – 15-326/18.09.2019 г. на ЦИК, приети с Решение № 37-МИ от 19.09.2019 г. на ОИК - Дряново, за което се подписвам собственоръчно:

|  |  |  |  |
| --- | --- | --- | --- |
| **№** | **длъжност** | **Имена** | **подпис** |
| 1. | Председател | Николай Петков Миланов |  |
| 2. | Зам. председател | Мирослава Христова Пенчева |  |
| 3. | Зам. председател | Михаил Николаев Колев |  |
| 4. | Секретар | Дария Димитрова Съчкова |  |
| 5. | Член | Виолета Димитрова Иванова |  |
| 6. | Член | Димитър Николов Димитров |  |
| 7. | Член | Донка Маринова Атанасова |  |
| 8. | Член | Иванка Илиева Христова |  |
| 9. | Член | Ирина Кънчева Стайкова |  |
| 10. | Член | Николинка Бончева Колчева |  |
| 11. | Член | Радослав Илиянов Райков |  |
| 12. | Член | Тодор Обрешков Тодоров |  |
| 13. | Член | Христина Христова Петкова |  |
| 14. | Експерт „Информационни технологии" | Пламен Николов Христов |  |
| 15. | Технически сътрудник | Гичка Николова Маринова |  |
| 16. |  |  |  |
| 17. |  |  |  |
| 18. |  |  |  |
| 19. |  |  |  |